b"\n_START_ARTICLE_\nBobby Sands\n_START_SECTION_\nTidlig liv\n_START_PARAGRAPH_\nSands ble f\xc3\xb8dt i Abbots Cross i Newtownabbey, og bodde der inntil 1960. Det \xc3\xa5ret flyttet familien p\xc3\xa5 grunn av trusler fra lojalister; hvordan de hadde f\xc3\xa5tt vite at familien var katolikker er uklart, ettersom Sandsnavnet kom fra hans protestantiske bestefar. Etter skolegang begynte han som l\xc3\xa6rling p\xc3\xa5 en fabrikk som bygde busser, og han arbeidet der inntil v\xc3\xa6pnede lojalister tvang ham til \xc3\xa5 forlate arbeidsplassen. I juni 1972, da han var atten \xc3\xa5r gammel, flyttet han sammen med familien til boligomr\xc3\xa5det Twinbrook i Belfast._NEWLINE_Hans s\xc3\xb8ster Bernadette Sands McKevitt er en fremtredende republikaner, som har brutt med PIRA og Sinn F\xc3\xa9in. Hun er gift med Michael McKevitt, som pr. 2006 var fengslet i Irland etter \xc3\xa5 ha blitt d\xc3\xb8mt for \xc3\xa5 lede terrorvirksomhet som leder for Real IRA.\n_START_SECTION_\nPIRA-virksomhet\n_START_PARAGRAPH_\nI 1972, det \xc3\xa5ret konflikten i Nord-Irland krevde flest menneskeliv, sluttet han seg til PIRA. Han ble arrestert samme \xc3\xa5r etter at fire skytev\xc3\xa5pen ble funnet i huset han bodde i, og d\xc3\xb8mt for innehav av ulovlige v\xc3\xa5pen._NEWLINE_Etter \xc3\xa5 ha blitt l\xc3\xb8slatt i 1976 dro han hjem til familien i Belfast. Han fikk inn i aktiv tjeneste i PIRA igjen, og det har blitt hevdet at han i oktober 1976 var involvert i bombingen av Balmoral Furniture Company i Dunmurry. Han ble ikke d\xc3\xb8mt for dette, ettersom dommeren kom til at det ikke var bevis for at han hadde v\xc3\xa6rt med. Etter dette angrepet var Sands og minst fem andre PIRA-medlemmer angivelig innblandet i en skuddveksling med politiet; heller ikke dette ble han d\xc3\xb8mt for p\xc3\xa5 grunn av mangel p\xc3\xa5 bevis. To s\xc3\xa5rede PIRA-medlemmer, Seamus Martin og Gabriel Corbett, ble etterlatt, og Sands fors\xc3\xb8kte \xc3\xa5 r\xc3\xb8mme i en bil sammen med Joe McDonnell, Seamus Finucane og Sean Lavery. De ble tatt, og en revolver som hadde blitt brukt under aksjonen ble funnet i bilen Sands satt i._NEWLINE_I september 1977 ble han d\xc3\xb8mt for innehav av et ulovlig v\xc3\xa5pen. Ettersom det var annen gangs dom, fikk han fjorten \xc3\xa5rs fengsel.\n_START_SECTION_\nI fengsel\n_START_PARAGRAPH_\nSands ble sendt til Maze fengsel, blant republikanere kjent som Long Kesh. Mens han satt der begynte han \xc3\xa5 skrive, b\xc3\xa5de journalistikk og poesi som ble publisert i An Phoblacht. Mot slutten av 1980 ble han kommandant for PIRA-fangene i Maze.\n_START_SECTION_\nProtestene\n_START_PARAGRAPH_\nParamilit\xc3\xa6re fanger hadde inntil 1976 hatt en spesiell status som politiske fanger, Special Category Status. Da denne statusen ble fjernet begynte en serie protester. Den f\xc3\xb8rste var pleddprotesten i 1976, da fangene nektet \xc3\xa5 b\xc3\xa6re fengselsuniform og i stedet gikk nakne eller med kl\xc3\xa6r laget av pleddene de hadde p\xc3\xa5 cellene sine. Etter flere fysiske angrep p\xc3\xa5 fanger ble aksjonen opptrappet, og den skitne protesten begynte. Deltagerne i denne protesten smurte inn celleveggene med sine egne ekskrementer._NEWLINE_H\xc3\xb8sten 1980 begynte en sultestreik, som endte uten d\xc3\xb8dsofre da den britiske regjeringen s\xc3\xa5 ut til \xc3\xa5 g\xc3\xa5 med p\xc3\xa5 fangenes krav. Etter at aksjonen var avbl\xc3\xa5st viste det seg at dette ikke var tilfelle._NEWLINE_1. mars 1981 sluttet Sands igjen \xc3\xa5 ta til seg n\xc3\xa6ring. Som leder for PIRA-fangene bestemte han at andre deltagere skulle slutte seg til med et visst mellomrom, slik at aksjonen kunne vare s\xc3\xa5 lenge som mulig. Dette er et tydelig tegn p\xc3\xa5 at Sands allerede ved starten var forberedt p\xc3\xa5 at deltagere kunne komme til \xc3\xa5 d\xc3\xb8._NEWLINE_Kort tid etter at sultestreiken begynte d\xc3\xb8de Frank Maguire, uavhengig republikansk parlamentsmedlem for Fermanagh & South Tyrone, plutsetlig av et hjerteinfarkt. Dette utl\xc3\xb8ste behov for suppleringsvalg. Valgkretsen hadde en knapp katolsk majoritet, og for \xc3\xa5 hindre at nasjonalistenes stemmer ble fordelt mellom flere partier trakk flere seg, blant annet Social Democratic and Labour Party. Sands ble nominert p\xc3\xa5 listen Anti H-Block/Armagh Political Prisoner. Etter en sterkt polarisert valgkamp vant han med knapp margin 9. april 1981, med 30\xc2\xa0493 stemmer mot 29\xc2\xa0046 for Ulster Unionist Partys kandidat Harry West. I tillegg til de andre spesielle omstendighetene ble Sands ogs\xc3\xa5 det yngste parlamentsmedlemmet i sesjonen._NEWLINE_Etter hans valgseier begynte regjeringen arbeidet med Representation of the People Act 1983, som hindret fanger under soning av dommer p\xc3\xa5 mer enn ett \xc3\xa5r i Storbritannia eller Irland, eller som hadde r\xc3\xb8mt fra slik soning, \xc3\xa5 stille til valg.\n_START_SECTION_\nSands' d\xc3\xb8d\n_START_PARAGRAPH_\nTre uker etter \xc3\xa5 ha blitt valgt, den 5. mai, d\xc3\xb8de Sands etter 66 d\xc3\xb8gns sultestreik, som den f\xc3\xb8rste av deltagerne i aksjonen. Han var da 27 \xc3\xa5r gammel. Annonseringen av hans d\xc3\xb8d utl\xc3\xb8ste oppt\xc3\xb8yer som varte flere dager i nasjonalistiske omr\xc3\xa5der i Nord-Irland. Mer enn 100\xc2\xa0000 mennesker m\xc3\xb8tte frem under hans gravferd den 7. mai._NEWLINE_Han etterlot seg sin kone Geraldine Noade og en ung s\xc3\xb8nn, Gerard.\n_START_SECTION_\nKonsekvenser\n_START_PARAGRAPH_\nNi andre medlemmer av PIRA og INLA d\xc3\xb8de i l\xc3\xb8pet av sultestreiken. Blant republikanere regnes de som martyrer. Mange som var motstandere av PIRA fikk stor sympati for fangene, og tilsvarende antipati for den britiske regjeringen. Fra lojalistisk side ble Sands sett som en brikke i et spill for \xc3\xa5 tvinge frem ettergivelser fra regjeringen._NEWLINE_Mediadekningen av d\xc3\xb8dsfallet utl\xc3\xb8ste en umiddelbar oppblussing av konflikten. PIRA fikk flere medlemmer, og kunne lettere samle inn penger, og ble derfor mer aktiv._NEWLINE_Sands sete i Westminster ble vunnet av hans valgkampleder, Owen Carron, med st\xc3\xb8rre majoritet enn det Sands hadde hatt._NEWLINE_D\xc3\xb8dsfallet utl\xc3\xb8ste ogs\xc3\xa5 protester i mange andre land. Det har blitt reist en rekke minnesmerker over Sands, og det har blitt skrevet flere sanger om ham. Filmen Some Mother's Son fra 1996 er basert p\xc3\xa5 hans historie. I filmen spilles Sands av John Lynch. Filmen Hunger fra 2008 skildrer Sands' fengselsopphold og sultestreik."